1. ปัจจัยความเสี่ยง

  1.1
  ปัจจัยความเสี่ยงจากผลกระทบจากการเปิดเสรีทางการค้าในภูมิภาคเอเซียตะวันออกเฉียงใต้
  (AFTA) และการ แข่งขันจากผู้ประกอบการรายใหม่

ประเทศไทยเป็นหนึ่งในประเทศสมาชิกในกลุ่มประเทศอาเซียนโดยได้ลงนามในข้อตกลงว่าด้วยการใช้
อัตราภาษีศุลกากรพิเศษที่เท่าเทียมกันภายใต้เขตการค้าเสรีอาเซียน (Common Effective
Preferential Tariff หรือ CEPT) ซึ่งเป็นกลไกหลักของนโยบายการค้าของ AFTA
โดยนโยบายลดอัตราภาษีศุลกากรนำเข้าและส่งออกจะนำมาบังคับใช้กับสินค้าของภาค
อุตสาหกรรมการผลิตและภาคการเกษตรระหว่างประเทศสมาชิกในกลุ่มอาเซียนด้วยกันเอง
ภายใต้ข้อบังคับของ AFTA
ปัจจุบันได้มีการลดอัตราภาษีนำเข้าผลิตภัณฑ์สายไฟฟ้าเหลือประมาณร้อยละ 10
และอัตราภาษีสำหรับผลิตภัณฑ์ใยแก้วนำแสง (fiber optics) เหลือร้อยละ 0
ด้วยเหตุนี้จึงอาจเป็นสิ่งจูงใจให้ผู้ประกอบการจากต่างประเทศบางรายส่งออกผลิตภัณฑ์เข้ามา
แข่งขันกับผู้ประกอบการในประเทศไทยได้ อย่างไรก็ดีวัตถุดิบที่บริษัทฯ
ใช้ในการผลิตส่วนใหญ่ยังคงต้องนำเข้าจากประเทศ ที่มิได้อยู่ในกลุ่มอาเซียน

แนวทางในการแก้ไขหรือป้องกัน :

บริษัทผู้ผลิตสายไฟฟ้าและสายเคเบิ้ลในกลุ่มประเทศสมาชิกอาเซียนรวมทั้งจีนและเวียดนาม
ยังคงประสบอุปสรรคในการนำเข้าสินค้าประเภทนี้อยู่บ้าง
เนื่องจากสินค้าประเภทนี้เป็นสินค้าที่จะต้องนำเข้าในปริมาณและน้ำหนักที่มากซึ่งทำให้มีค่าระวางการขนส่งที่สูงตามไปด้วย
ด้วยเหตุนี้ผู้ผลิตภายในประเทศยังคงมีข้อได้เปรียบอยู่ แต่อย่างไรก็ดีบริษัทฯ
มีการติดตามความเคลื่อนไหวของสถานการณ์
และผลกระทบที่อาจจะเกิดจากมาตรการลดภาษีนำเข้าอย่างใกล้ชิด นอกจากนี้ บริษัทฯ
ยังทำการศึกษาตลาดภายในของประเทศในกลุ่มอาเซียนที่อาจมีโอกาสส่งออกสินค้า ภายใต้ข้อตกลง
CEPT เพื่อให้ทราบถึงรายละเอียดและปัจจัยต่างๆ ของประเทศนั้นๆ
ซึ่งในอนาคตอาจจะเป็นคู่แข่งรายใหม่

  1.2 ปัจจัยความเสี่ยงจากความผันผวนของต้นทุนวัตถุดิบในการผลิต

วัตถุดิบที่บริษัทฯ ใช้ส่วนใหญ่ ซึ่งได้แก่ ทองแดง อลูมิเนียม โพลีไวนิลคลอไรด์, โพลีเอธิลีน
และใยแก้วนำแสง ล้วนแต่เป็นสินค้าทางการเกษตรและเหมืองแร่ (Commodity Products)
ที่ราคาตลาดขึ้นอยู่กับอุปสงค์ และอุปทานของตลาดโลก
และเมื่อราคาวัตถุดิบต้องขึ้นอยู่กับตลาดต่างประเทศการซื้อขายจึงต้องอยู่ในรูปของสกุลเงินเหรียญสหรัฐฯ
ในขณะที่การขาย สินค้าจะขายเป็นสกุลเงินบาท ดังนั้นบริษัทฯ
จึงมีความเสี่ยงอันเนื่องมาจากความผันผวนของราคาวัตถุดิบ และอัตราแลกเปลี่ยนเงินตราอยู่เสมอ
ซึ่งระดับของความเสี่ยงนี้ขึ้นอยู่กับมูลค่าซื้อขายในแต่ละสัญญา
นอกจากนี้ราคาน้ำมันที่สูงขึ้นได้ส่งผลกระทบโดยตรงกับราคาของวัตถุดิบหลัก
เนื่องจากน้ำมันเป็นส่วนหนึ่งของการผลิตโพลีเอธิลีน และโพลีไวนิลคลอไรด์
อีกทั้งราคาทองแดงได้ปรับสูงขึ้นและอาจขาดแคลนได้

แนวทางในการแก้ไขหรือป้องกัน :

เพื่อเป็นการบรรเทาความเสี่ยงจากอัตราแลกเปลี่ยนเงินตรา
อันเกิดจากการสั่งซื้อวัตถุดิบจากต่างประเทศ และการขาดแคลนวัตถุดิบ บริษัทฯ
ใช้นโยบายใหม่ในการจัดหาวัตถุดิบ โดยหากลูกค้ายินยอม ลูกค้าของบริษัทฯ
จะเป็นผู้สั่งซื้อวัตถุดิบที่ต้องใช้ในการผลิตสินค้าในจำนวนเท่ากับความยาวของสายไฟฟ้าที่ต้องการ
และทำสัญญาจ้างให้บริษัทฯ เป็นผู้ผลิตสายไฟฟ้าสำเร็จรูปให้
ทำให้ภาวะความผันผวนและผลกระทบจากอัตราแลกเปลี่ยนเงินตราต่อบริษัทฯ ลดน้อยลง ซึ่งบริษัทฯ
ได้ใช้นโยบายดังกล่าวกับลูกค้าที่เป็นหน่วยงานรัฐวิสาหกิจโดยส่วนใหญ่
ในบางครั้งบริษัทจะจัดซื้อวัตถุดิบโดยทำสัญญาซื้อล่วงหน้า (Forward Contract) พร้อมทั้งออก
L/C (Letter of Credit) เพื่อที่จะลดความเสี่ยงด้านนี้ให้น้อยลง นอกจากนี้บริษัทฯ
ลดความเสี่ยงด้านราคาโดยการซื้อวัตถุดิบสำรองไว้ในระดับหนึ่ง
โดยจำนวนวัตถุดิบจะสอดคล้องกับปริมาณงานคงค้าง

  1.3 ปัจจัยความเสี่ยงที่เกิดจากความผันผวนของอัตราแลกเปลี่ยนเงินตรา

ณ วันที่ 31 ธันวาคม 2547 บริษัทฯ และบริษัทย่อยมีหนี้สินที่เป็นเงินตราต่างประเทศทั้งสิ้น 46.70
ล้านเหรียญสหรัฐฯ และ 0.06 ล้านเหรียญสิงคโปร์
นอกจากนี้ยังมีความเสี่ยงจากการที่มีเงินลงทุนในบริษัทย่อยและบริษัทร่วมในต่างประเทศ ซึ่งบริษัทฯ
ไม่ได้ทำสัญญาป้องกันความเสี่ยงด้านอัตราแลกเปลี่ยนไว้
จึงมีความเสี่ยงอันเนื่องมาจากความผันผวนและอาจต้องขาดทุนจากอัตราแลกเปลี่ยนเงินตราในสถานการณ์
ที่ค่าของเงินบาทอ่อนค่าลง

แนวทางในการแก้ไขหรือป้องกัน :

บริษัทฯ และบริษัทย่อยได้เข้าทำสัญญาซื้อขายเงินตราต่างประเทศล่วงหน้า (Forward Contract)
เพื่อป้องกันความเสี่ยงจากอัตราแลกเปลี่ยนซึ่งส่วนใหญ่มีอายุสัญญาไม่เกินหนึ่งปีเป็นจำนวน 4.1
ล้านเหรียญสหรัฐฯ นอกจากนี้บริษัทฯ
และบริษัทย่อยมีนโยบายที่จะเพิ่มปริมาณสินค้าส่งออกต่างประเทศเพื่อให้บริษัทฯ
มีรายได้เป็นสกุลเงินเหรียญสหรัฐซึ่งจะเป็นการ
ลดความเสี่ยงจากความผันผวนของอัตราแลกเปลี่ยนเงินตราไปในตัว (Natural hedge)
โดยมีบริษัทย่อยแห่งหนึ่งมียอดขายสินค้าเป็นเงินตราต่างประเทศทั้งหมด
เนื่องจากส่งออกในอัตราร้อยละ 100 ของยอดขาย

1.4 ปัจจัยความเสี่ยงจากอำนาจควบคุมของผู้ถือหุ้นรายใหญ่

ปัจจุบัน ผู้ถือหุ้น 4 รายใหญ่ของบริษัทฯ เป็นบริษัทในเครือของกลุ่มบริษัท PEWC
โดยถือหุ้นทั้งโดยตรง และ โดยอ้อมในบริษัทประมาณร้อยละ 56 และเมื่อรวมกับผู้ถือหุ้นรายย่อยอื่นๆ
ซึ่งเป็นตัวแทนจาก PEWC จะทำให้สามารถควบคุม

มติที่ประชุมผู้ถือหุ้นได้
ดังนั้นการตัดสินใจในการบริหารและการดำเนินกิจการจะขึ้นอยู่กับกลุ่มผู้ถือหุ้นรายใหญ่ดังกล่าว
ผู้ถือหุ้นรายย่อยจึงมีความเสี่ยงจากการที่ไม่สามารถลงคะแนนเสียงเพื่อคัดค้านผู้ถือหุ้นรายใหญ่ได้

แนวทางในการแก้ไขหรือป้องกัน

บริษัทฯ
มีการแต่งตั้งคณะกรรมการตรวจสอบเพื่อตรวจสอบความถูกต้องของการดำเนินงานของคณะกรรมการรวมถึงกรณีที่มีรายการระหว่างกันกับกลุ่มผู้ถือหุ้นรายใหญ่จะต้องให้กรรมการตรวจสอบให้ความเห็นต่อรายการที่เกิดขึ้น
ทั้งนี้
การประชุมกรรมการบริษัทเพื่อรับรองมติดังกล่าวจะไม่ให้บุคคลที่อาจมีความขัดแย้งต่อรายการลงคะแนนเสียงได้

  1.5 ปัจจัยความเสี่ยงจากกรณีบริษัทฯ มีเงินให้กู้ยืมระยะยาวแก่บริษัทย่อยเป็นจำนวนมาก

งบการเงินของบริษัทฯ ณ วันที่ 31 ธันวาคม 2547 บริษัทฯ มีเงินให้กู้ยืมระยะยาวแก่บริษัทย่อย
(ถือหุ้นโดยบริษัทฯ ร้อยละ 99.93) จำนวน 626.70 ล้านบาท
โดยเป็นยอดเงินให้กู้ยืมที่ยกมาจากปีก่อนๆ โดยเป็นเงินที่มีจุดประสงค์เพื่อช่วยเหลือ ทางการเงิน
และเงินทดรองจ่ายแก่บริษัทย่อย ซึ่งมีการสะสมเป็นจำนวนมาก

 แนวทางในการแก้ไขหรือป้องกัน

บริษัทฯ ได้พยายาม จะติดตามให้มีการชำระหนี้อย่างสม่ำเสมอ และที่ผ่านมาบริษัทย่อย
ได้ทยอยชำระคืน เป็นระยะๆ ซึ่งทำให้ยอดเงินให้กู้ยืมดังกล่าวลดลง
และคาดว่าบริษัทย่อยดังกล่าวจะสามารถทำกำไรได้ดีขึ้นในปี 2548